b'\n_START_ARTICLE_\nAlfred Nobel\n_START_SECTION_\nVaikyst\xc4\x97s ir studij\xc5\xb3 metai\n_START_PARAGRAPH_\nAlfredas Nobelis buvo tre\xc4\x8diasis vaikas in\xc5\xbeinieriaus ir i\xc5\xa1rad\xc4\x97jo Imanuelio Nobelio (1801 \xe2\x80\x93 1872) ir Andrietos Ahlsel \xc5\xa1eimoje. \xc5\xa0eimoje jau buvo du vyresni broliai._NEWLINE_Ankstyvoje vaikyst\xc4\x97je, 1837 m., su t\xc4\x97vu persikraust\xc4\x97 \xc4\xaf Sankt Peterburg\xc4\x85, kur Imanuelis Nobelis u\xc5\xbesi\xc4\x97m\xc4\x97 j\xc5\xabrini\xc5\xb3 torped\xc5\xb3 projektavimu ir gamyba. Tai jam gerai sek\xc4\x97si, ir 1842 m. Imanuelis jau tur\xc4\x97jo pakankamai pinig\xc5\xb3 savo \xc5\xa1eimai apgyvendinti Sankt Peterburge. \xc4\x8cia jo s\xc5\xabn\xc5\xabs mok\xc4\x97si pas geriausius mokytojus ir gavo geriausi\xc4\x85 i\xc5\xa1simokslinim\xc4\x85. B\xc5\xabdamas 17 met\xc5\xb3 Alfredas Nobelis gerai kalb\xc4\x97jo rus\xc5\xb3, \xc5\xa1ved\xc5\xb3, pranc\xc5\xabz\xc5\xb3, angl\xc5\xb3 ir vokie\xc4\x8di\xc5\xb3 kalbomis, labai dom\xc4\x97josi angl\xc5\xb3 literat\xc5\xabra ir poezija. Alfredo t\xc4\x97vui nepatiko toks jo susidom\xc4\x97jimas literat\xc5\xabra, nes jis nor\xc4\x97jo, kad Alfredas dirbt\xc5\xb3 pas j\xc4\xaf \xc4\xafmon\xc4\x97je in\xc5\xbeinieriumi. Tam, kad Alfredas prapl\xc4\x97st\xc5\xb3 savo \xc5\xbeinias chemijos srityje, t\xc4\x97vas j\xc4\xaf i\xc5\xa1siunt\xc4\x97 mokytis \xc4\xaf u\xc5\xbesien\xc4\xaf. Per dvejus metus jis aplank\xc4\x97 \xc5\xa0vedij\xc4\x85, Vokietij\xc4\x85, Pranc\xc5\xabzij\xc4\x85 ir JAV.\n_START_SECTION_\nDinamito atsiradimas\n_START_PARAGRAPH_\nPary\xc5\xbeiuje, dirbdamas priva\xc4\x8dioje laboratorijoje pas \xc5\xbeym\xc5\xb3 profesori\xc5\xb3 T. J. Peluz\xc4\x85 (Th\xc3\xa9ophile-Jules Pelouze), Alfredas sutiko jaun\xc4\x85 ital\xc5\xb3 chemik\xc4\x85 Askanij\xc4\x85 Sobrer\xc4\x85 (Ascanio Sobrero), kuris prie\xc5\xa1 trejus metus i\xc5\xa1rado nitroglicerin\xc4\x85. Nitroglicerinas buvo gaminamas sumai\xc5\xa1ius glicerin\xc4\x85 su sieros ir azoto r\xc5\xabg\xc5\xa1timi. Bet jis buvo per pavojingas naudoti praktikoje d\xc4\x97l pernelyg lengvos detonacijos. Alfredas \xc4\x97m\xc4\x97 eksperimentuoti su nitroglicerinu. Nobeli\xc5\xb3 \xc5\xa1eimai priklausan\xc4\x8dioje gamykloje \xc4\xafvyko keli sprogimai, vieno i\xc5\xa1 j\xc5\xb3 metu, 1864 m., \xc5\xbeuvo jaunesnysis Alfredo brolis Emilis ir keletas darbinink\xc5\xb3. Eksperimentai su nitroglicerinu Stokholmo mieste buvo u\xc5\xbedrausti, tod\xc4\x97l A. Nobelis perk\xc4\x97l\xc4\x97 eksperimentus \xc4\xaf laiv\xc4\x85 M\xc4\x97lareno e\xc5\xbeere. Nor\xc4\x97damas u\xc5\xbetikrinti nitroglicerino naudojimo saugum\xc4\x85, Alfredas mai\xc5\xa1\xc4\x97 nitroglicerin\xc4\x85 su \xc4\xafvairiomis inertin\xc4\x97mis med\xc5\xbeiagomis, tarp j\xc5\xb3 ir diatomitu (titnag\xc5\xbeemiu). Naujojo mi\xc5\xa1inio patentin\xc4\x99 parai\xc5\xa1k\xc4\x85 jis pateik\xc4\x97 1867 m. dinamito pavadinimu (patentas i\xc5\xa1duotas 1868 m.).\n_START_SECTION_\nKiti i\xc5\xa1radimai\n_START_PARAGRAPH_\nV\xc4\x97lesni\xc5\xb3 eksperiment\xc5\xb3 metu Nobelis mai\xc5\xa1\xc4\x97 nitroglicerin\xc4\x85 su kita labai sprogia med\xc5\xbeiaga, nitroceliulioze, ir gavo skaidri\xc4\x85 \xc5\xbeel\xc4\x97s konsistencijos med\xc5\xbeiag\xc4\x85, kurios sprogumas buvo didesnis u\xc5\xbe dinamito. \xc5\xa0i naujoji med\xc5\xbeiaga buvo u\xc5\xbepatentuota 1875 m. gelignito vardu. Ji pasi\xc5\xbeymi dideliu stabilumu, visi\xc5\xa1kai nesprogsta be detonacijos ir \xe2\x80\x9eneprakaituoja\xe2\x80\x9c kaip dinamitas. V\xc4\x97liau Nobelis suk\xc5\xabr\xc4\x97 ir u\xc5\xbepatentavo mi\xc5\xa1iniu su kalio nitratu, medienos mase ir kt., tarp j\xc5\xb3 ir balistit\xc4\x85 \xe2\x80\x93 bed\xc5\xabm\xc4\xaf parak\xc4\x85, susidedant\xc4\xaf i\xc5\xa1 nitroglicerino ir parako._NEWLINE_Kai Alfredas Nobelis nekeliaudavo verslo reikalais, jis intensyviai dirbdavo savo laboratorijose, prad\xc5\xbeioje Stokholme (\xc5\xa0vedija), v\xc4\x97liau Hamburge (Vokietija), Arderyje (\xc5\xa0kotija), Pary\xc5\xbeiuje ir Sevre (Pranc\xc5\xabzija), taip pat Karlskoge (\xc5\xa0vedija) ir San Reme (Italija). Per vis\xc4\x85 gyvenim\xc4\x85 jis u\xc5\xbepatentavo 355 i\xc5\xa1radimus, be viso kito, sintetinio kau\xc4\x8diuko, dirbtin\xc4\x97s odos, sintetinio \xc5\xa1ilko gamybos srityje._NEWLINE_Dinamito ir kit\xc5\xb3 sprogmen\xc5\xb3 gamyba sykiu su didel\xc4\x97mis pajamomis i\xc5\xa1 Baku naftos telkini\xc5\xb3 A. Nobeliui ir jo broliams Liudvigui ir Robertui (1829 \xe2\x80\x93 1896) atne\xc5\xa1\xc4\x97 mil\xc5\xbeini\xc5\xa1kus turtus. I\xc5\xa1 viso Alfredas Nobelis \xc4\xafsteig\xc4\x97 apie 90 gamykl\xc5\xb3 ir laboratorij\xc5\xb3 daugiau kaip dvide\xc5\xa1imtyje pasaulio \xc5\xa1ali\xc5\xb3.\n_START_SECTION_\nAsmeninis gyvenimas\n_START_PARAGRAPH_\nIntensyviai dirbdamas ir keliaudamas, Alfredas Nobelis beveik visai netur\xc4\x97jo laiko asmeniniam gyvenimui. B\xc5\xabdamas 43 met\xc5\xb3, jis padav\xc4\x97 skelbim\xc4\x85 \xc4\xaf laikra\xc5\xa1t\xc4\xaf: \xe2\x80\x9eTurtingas, turintis auk\xc5\xa1t\xc4\x85j\xc4\xaf i\xc5\xa1silavinim\xc4\x85 pagyven\xc4\x99s vyras ie\xc5\xa1ko vidutinio am\xc5\xbeiaus moters, kuri moka kelias u\xc5\xbesienio kalbas ir gali dirbti sekretore bei nam\xc5\xb3 pri\xc5\xbei\xc5\xabr\xc4\x97toja\xe2\x80\x9c. Buvo \xc4\xafdarbinta moteris i\xc5\xa1 Austrijos Berta Kinsky (Bertha Kinsky). Trumpai padirb\xc4\x97jusi pas Alfred\xc4\x85 Nobel\xc4\xaf, ji nutar\xc4\x97 gr\xc4\xaf\xc5\xbeti \xc4\xaf Austrij\xc4\x85 ir i\xc5\xa1tek\xc4\x97ti u\xc5\xbe barono Art\xc5\xabro fon Sutnerio (Arthur von Suttner). Nobelis ir Berta fon Sutner tapo gerais draugais ir daugel\xc4\xaf met\xc5\xb3 susira\xc5\xa1in\xc4\x97jo._NEWLINE_Berta fon Sutner (1843 m. bir\xc5\xbeelio 9 Prahoje \xe2\x80\x93 1914 m. bir\xc5\xbeelio 21 d. Vienoje) buvo radikali pacifist\xc4\x97, kritikavo ginklavimosi var\xc5\xbeybas; j\xc4\x85 i\xc5\xa1garsino knyga \xc5\xa0alin ginklus (\xe2\x80\x9eDie Waffen nieder!\xe2\x80\x9c, 1889). Manoma, kad tai tur\xc4\x97jo \xc4\xaftakos Alfredo Nobelio testamentui, kuriame buvo pamin\xc4\x97tas ir prizas asmenims ar organizacijoms, kovojan\xc4\x8dioms u\xc5\xbe taik\xc4\x85. Pra\xc4\x97jus keletui met\xc5\xb3 po A. Nobelio mirties, Norvegijos parlamentas 1905 m. nusprend\xc4\x97 Nobelio taikos premij\xc4\x85 paskirti Bertai fon Sutner.\n_START_SECTION_\nLiterat\xc5\xabrin\xc4\x97 veikla\n_START_PARAGRAPH_\nVienintel\xc4\x97 Alfredo Nobelio pjes\xc4\x97 \xe2\x80\x93 keturi\xc5\xb3 veiksm\xc5\xb3 tragedija Nemezid\xc4\x97, publikuota prie\xc5\xa1 pat jo mirt\xc4\xaf. Visas leidinio tira\xc5\xbeas, i\xc5\xa1skyrus tris egzempliorius, buvo sunaikintas, nes pjes\xc4\x97, es\xc4\x85, buvusi skandalinga ir \xc5\xa1ventvagi\xc5\xa1ka. Pirmas i\xc5\xa1lik\xc4\x99s leidimas \xc5\xa1ved\xc5\xb3 ir esperanto kalba i\xc5\xa1leistas \xc5\xa0vedijoje 2003 m.\n_START_SECTION_\nGyvenimo pabaiga\n_START_PARAGRAPH_\nAlfredas Nobelis mir\xc4\x97 nuo insulto San Reme, Italijoje, palaidotas Stokholme.'